В року 1645 Мурильо вернув ся до Севильи и оженив ся з Беатрис Кабрера и Вильялобос, з котров подля розличных жерел мав од пять аж до еденадцять дѣти. Того ж року достав перву велику объеднавку од францишканского монастыря в Севильи на 11 образы, на котрой працовав два рокы и котра го зробила признаным малярьом. В найлѣпшых роботах уже того первого цикла мож спознати характерный штил будучого великого майстра. Теперь уж не мав проблем из заробком, и мог собѣ дозволити выберати и доконалити ся.